ສະຫະລັດ ຈະສົ່ງ ລະບົບຕໍ່ຕ້ານລູກສອນໄຟ ໄປໃຫ້ ເທີກີ
ລັດຖະມົນຕີ​ປ້ອງ​ກັນ​ປະ​ເທດ ສຫລ Leon Panetta ​ເຊັນ​ຄໍາ​ສັ່ງອະນຸມັດ​ ໃຫ້ສົ່ງລະບົບລູກສອນໄຟ ​ກ່ອນ​ໜ້າ​​ທ່ານເດີນທາງ​ ໄປ​ເຖິງ​ເທີ​ກີ ໃນວັນສຸກວານນີ້.
ສະຫະລັດ ຈະສົ່ງ ລະບົບຕິດຕັ້ງລູກສອນໄຟ Patriot ທີ່ເປັນລະ ບົບສະກັດກັ້ນລູກສອນໄຟ ແລະທະຫານ 400 ຄົນໄປຍັງ ເທີກີ ອັນເປັນພາກສ່ວນຂອງການດໍາເດີນຄວາມພະຍາຍາມຊ່ວຍ ໃນຂອບເຂດກວ້າງຂວາງຂຶ້ນ ເພື່ອຊ່ວຍເທີກີ ປ້ອງກັນຕົນເອງ ຕໍ່ການໂຈມຕີດ້ວຍຈະຫລວດຈາກຊີເຣຍ ທີ່ອາດຈະມີຂຶ້ນໄດ້ນັ້ນ ໂຄສົກ ທໍານຽບຫ້າແຈ ທ່ານ George Little ກ່າວວ່າ ລັດຖະ ມົນຕີ ປ້ອງກັນປະເທດ ທ່ານ Leon Panetta ໄດ້ເຊັນຄໍາສັ່ງ ອະນຸມັດໃຫ້ປະຕິບັດການດັ່ງກ່າວ ກ່ອນໜ້າທ່ານເດີນທາງໄປ ເຖິງ ເທີກີ ໜ້ອຍນຶ່ງ ໃນວັນສຸກວານນີ້ ເພື່ອທໍາການຢ້ຽມຢາມ ທີ່ບໍ່ໄດ້ມີການປະກາດໃຫ້ຊາບ ລ່ວງໜ້າ ທ່ານ Little ກ່າວວ່າ ລະບົບສະກັດກັ້ນລູກສອນໄຟ Patriot ຈະຖືກສົ່ງໄປຕິດຕັ້ງໃນຫລາຍໆອາທິດຕໍ່ໜ້ານີ້ ແຕ່ທ່ານບໍ່ຍອມເປີດເຜີຍ ສະຖານທີ່ຕິດຕັ້ງ ຢູ່ໃນເທີກີ ໃນເວລາຕໍ່ມາ ໃນລະຫວ່າງການຢຸດແວ່ຊົ່ວຄາວທີ່ ຖານທັບອາກາດ Incirlik ທ່ານ Panetta ໄດ້ກ່າວຕໍ່ທະຫານສະຫະລັດ ວ່າ ການປະຕິ ບັດການດັ່ງກ່າວ ຈະຊ່ວຍຄວາມພະຍາຍາມປ້ອງກັນຕົນເອງ ເທີກີ ເຢຍລະມັນກັບເນເທີແລນກໍຈະສົ່ງລະບົບສະກັດກັ້ນລູກສອນໄຟ Patriot ເຊ່ນກັນ ອັນເປັນສ່ວນນຶ່ງຂອງການປະຕິບັດການ ທີ່ເນໂຕ້ຈະເປັນຜູ້ຄວບຄຸມ ເນໂຕ້ໄດ້ອະນຸມັດໃນຕົ້ນເດືອນນີ້ ໃຫ້ສົ່ງລະບົບປ້ອງກັນລູກສອນໄຟໄປໃຫ້ເທີກີ ຫລັງຈາກທີ່ເທີກີສະແດງຄວາມເປັນຫ່ວງ ກ່ຽວກັບກັບການຍິງ ຂ້າມຊາຍແດນເຂົ້າມາຍັງດິນຂອງຕົນ ຈາກຊີເຣຍ ແລະຄວາມເປັນໄປໄດ້ທີ່ວ່າ ລັດຖະບານຊີເຣຍອາດຈະໃຊ້ອາວຸດເຄມີໂຈມຕີຝ່າຍກະບົດນັ້ນ